แอนน์ เด โมว์เบรย์

แอนน์ เด โมว์เบรย์ เคาน์เตสที่ 8 แห่งนอร์เฟิล์ก (; 10 ธันวาคม ค.ศ. 1472 – 19 พฤศจิกายน ค.ศ. 1481) เป็นพระชายาที่ยังเป็นเยาวกุมารีของริชาร์ดแห่งชรูว์สบรี ดยุกแห่งยอร์ก หนึ่งในเจ้าชายในหอคอย เมื่อมีพระชันษา 6 ปี แต่หลังจากพิธีเสกสมรสไม่กี่ปี แอนน์ เด โมว์เบรย์ สิ้นพระชนม์เมื่อพระชันษา 8 ปี

 พระประวัติ 
 พระชนม์ชีพช่วงต้น 
แอนน์ประสูติเมื่อวันที่ 10 ธันวาคม ค.ศ. 1472 ณ ปราสาทแฟรมลิงงัมในซัฟเฟิล์ก เป็นทายาทเพียงคนเดียวที่ยังมีชีวิตอยู่ของจอห์น เด โมว์เบรย์ ดยุกที่ 4 แห่งนอร์เฟิล์ก () กับเลดีเอลิซาเบธ ทัลบอต () พระอัยกาและพระอัยยิกาฝ่ายพระชนนี คือ จอห์น ทัลบอต เอิร์ลที่ 1 แห่งชรูว์บรี () กับมาร์กาเรต โบช็องป์ () ภรรยาคนที่สอง ซึ่งหลังจากจอห์น เด โมว์เบรย์ พระบิดาถึงแก่กรรมใน ค.ศ. 1476 แอนน์ทายาทเพียงคนเดียวของครอบครัวทรงได้รับส่วนแบ่งจากมรดกจำนวนมากของบิดา

 เสกสมรส 
แอนน์ เด โมว์เบรย์ พระชันษา 6 ปี เข้าพระราชพิธีเสกสมรสกับริชาร์ดแห่งชรูว์สบรี ดยุกแห่งยอร์ก พระราชโอรสในพระเจ้าเอ็ดเวิร์ดที่ 4 แห่งอังกฤษ กับเอลิซาเบธ วูดวิลล์ ซึ่งมีพระชันษา 4 ปี เมื่อวันที่ 15 มกราคม ค.ศ. 1478 ณ โบสถ์น้อยนักบุญสเทเฟนในเวสต์มินสเตอร์

 สิ้นพระชนม์ 
แอนน์ เด โมว์เบรย์สิ้นพระชนม์เมื่อวันที่ 19 พฤศจิกายน ค.ศ. 1481 ที่กรีนิช มหานครลอนดอน หรือเกือบสองปีก่อนที่ริชาร์ดแห่งชรูว์สบรี ดยุกแห่งยอร์ก จะถูกนำไปจำสนมที่หอคอยลอนดอนพร้อมกับพระเจ้าเอ็ดเวิร์ดที่ 5 พระเชษฐา หลังแอนน์เสียชีวิต สิทธิ์ในมรดกของเธอจะตกไปยังวิลเลียม เด เบิร์กลีย์ ไวเคานต์เบิร์กลีย์ () และจอห์น ฮาเวิร์ด ลอร์ดฮาเวิร์ด () ซึ่งเป็นลูกพี่ลูกน้องของเธอ แต่ผลจากพระราชบัญญัติเดือนมกราคม ค.ศ. 1483 ตัดสินให้มรดกของแอนน์ตกแก่ริชาร์ดแห่งชรูว์สบรี ผู้พระสวามี และทายาทของพระสวามี หากไม่มี ให้มรดกตกสู่พระเจ้าเอ็ดเวิร์ดที่ 4 พระสสุระหรือพระบิดาของริชาร์ดแห่งชรูว์บรี และทายาทในพระสสุระ

 หลุมฝังพระศพ 
พระศพของแอนน์บรรจุในโลงตะกั่วที่โบสถ์น้อยนักบุญอีรัสมุสแห่งฟอร์เมีย () ในเวสต์มินสเตอร์แอบบีย์ ต่อมาโบสถ์น้อยหลังดังกล่าวถูกรื้อลงในรัชกาลพระเจ้าเฮนรีที่ 7 เพื่อสร้างโบสถ์น้อยส่วนพระองค์ หีบพระศพของแอนน์ เด โมว์เบรย์ถูกเคลื่อนย้ายไปบรรจุไว้ในสุสานใต้ดินของแอบบีย์ของชาวไมเนอร์แห่งนักบุญกลารานอกอัลด์เกต () ซึ่งดูแลโดยนักพรตหญิงคณะฟรันซิสกัน ในเวลาต่อมาหีบพระศพอันตรธานไปไม่มีคนระลึกถึงในที่สุด

เดือนธันวาคม ค.ศ. 1964 คนงานก่อสร้างในสเตปนีย์ได้ขุดไปพบกับสุสานใต้ดินและหีบพระศพแอนน์ เด โมว์เบรย์โดยบังเอิญ หีบพระศพเปิดออก และมีนักวิทยาศาสตร์เข้าวิเคราะห์พระศพของแอนน์ ก่อนนำพระศพไปฝังที่เวสต์มินสเตอร์แอบบีย์ในเดือนพฤษภาคม ค.ศ. 1965"Anne Mowbray, Duchess of York". Retrieved on 3 March 2017. พระศพของแอนน์ยังปรากฏปอยพระเกศาสีแดงติดอยู่กับพระสิรัฐิและมีพระภูษายังห่อหุ้มพระศพอยู่

ส่วนโบสถ์น้อยเฮนรีที่ 7 ภายในเวสมินสเตอร์แอบบีย์เป็นที่ฝังพระศพริชาร์ดแห่งชรูว์สบรี ดยุกแห่งยอร์ก พระสวามีของแอนน์ และพระเจ้าเฮนรีที่ 5 พระเชษฐาของดยุกแห่งยอร์ก

 อ้างอิง 

หมวดหมู่:ราชวงศ์ยอร์ก
หมวดหมู่:เจ้าหญิงอังกฤษโดยการเสกสมรส
หมวดหมู่:เคาน์เตสในประเทศอังกฤษ
หมวดหมู่:บารอนเนสแห่งอังกฤษ
หมวดหมู่:เจ้านายที่สิ้นพระชนม์ตั้งแต่ทรงพระเยาว์
หมวดหมู่:ดัชเชสแห่งยอร์ก